Dikastérium pre laikov, rodinu a život

Dikastérium pre laikov, rodinu a život () je jedno zo šestnástich dikastérií rímskej kúrie. Založil ho pápež František dňa 15. augusta 2016 s tým, že nový úrad vstúpi do platnosti 1. septembra 2016.

 Zrušenie dvoch pápežských rád 
Súčasne boli k 1. septembru 2016 zrušené dve pápežské rady, pre laikov a pre rodinu, ktorých kompetencie a funkcie pripadli novému dikastériu.

 Stanovy a štruktúra dikastéria 
Pápež už 4. júna 2016 schválil ad experimentum (na vyskúšanie) Stanovy nového dikastéria. Na čele dikastéria stojí prefekt, ktorého zastupuje sekretár (môže byť aj laikom).

Dikastérium má tri sekcie, vedené tromi podsekretármi:
 sekcia pre laikov má „povzbudzovať a podnecovať povolanie a poslanie veriacich laikov v cirkvi a vo svete ako jednotlivcov, ktorí žijú v manželstve, aj slobodných, aj ako členov rôznych združení, hnutí a komunít.“ Schvaľuje stanovy medzinárodných združení veriacich alebo laických hnutí.
 sekcia pre rodinu „podporuje pastoračnú starostlivosť o rodinu, ochraňuje jej dôstojnosť a dobro založené na sviatosti manželstva, presadzuje jej práva a zodpovednosť v cirkvi aj v občianskej spoločnosti tak, aby inštitúcia rodiny mohla stále lepšie plniť svoje funkcie ako v oblasti cirkvi, tak aj v spoločnosti.“ Má priame napojenie na Pápežský teologický inštitút sv. Jána Pavla II. pre vedy o manželstve a rodine.
 sekcia pre život „podporuje a koordinuje iniciatívy v prospech zodpovedného rodičovstva, ako aj ochrany ľudského života od jeho počatia až do prirodzeného konca,“ Je s ňou spojená Pápežská akadémia pre život.

 Referencie 

 Zdroj 

Laikov
Kategória:Organizácie založené v 2016